L'Ajuntament de Gandia i el GALP de la Província de València llancen un projecte conjunt per a formar nous mariners pescadors
27 maig 2025

## L'Ajuntament de Gandia i el GALP de la Província de València llancen un projecte conjunt per a formar nous mariners pescadors27 maig 2025Última actualització: 27 maig 2025

![](../gestion/img/57edac1eca4622bd1c28c53722d3d7dab73f969e168b260359212ee96d667897.jpg)  
  

L’Ajuntament de Gandia i el GALP Província de València uneixen esforços per a posar en marxa un projecte dirigit a promoure l’ocupació i la inclusió social en el sector pesquer del Grau de Gandia. La iniciativa, finançada per la Conselleria d’Agricultura, Aigua, Ramaderia i Pesca en el marc del Fons Europeu Marítim, de Pesca i d’Aqüicultura (FEMPA), té com a objectiu principal facilitar l’obtenció del títol professional de Mariner Pescador.  
Tal com ha explicat la regidora delegada d’Economia, Empresa i Ocupació, **Elena Moncho**, la iniciativa s’emmarca en l’Estratègia de Desenvolupament Local Participatiu (EDLP) del Grup d’Acció Local de Pesca (GALP) Província de València. El projecte combinarà orientació, tutoria i formació amb l’objectiu que les persones participants “_puguen accedir a la titulació professional de Mariner Pescador i, amb això, contribuir al seu procés d’integració sociolaboral en una activitat econòmica clau per al territori_”.

**Un projecte amb enfocament territorial i social**

La presidenta de la Confraria de Pescadors, **Carmen Argudo**, ha explicat que la iniciativa busca “_donar resposta a una necessitat compartida: per una banda, l’escassetat de personal qualificat i el problema del relleu generacional que afecta el sector pesquer, especialment en zones com el Grau de Gandia, on cada vegada és més difícil trobar joves que s’incorporen a aquesta activitat_”; i per una altra, les dificultats que afronten moltes persones immigrants per a accedir a la formació i connectar amb el mercat laboral formal.

Moncho ha volgut posar en valor l’impuls i la implicació activa de la Confraria de Pescadors del Grau de Gandia, que ha sigut clau tant en la detecció d’aquesta necessitat com en el disseny i posada en marxa de la iniciativa. “_El seu coneixement del territori, el seu compromís amb la sostenibilitat del sector i la seua vocació de servei al col·lectiu pesquer han permés a la Confraria articular esforços entre institucions, entitats i professionals per a donar resposta a un dels reptes més urgents del sector_”, ha destacat. La falta de relleu generacional ha sigut durant anys una preocupació constant, i la Confraria ha liderat i impulsat nombroses accions dirigides a revertir aquesta tendència.

  
**Formació adaptada i acompanyament integral**

El dispositiu contempla accions de formació que inclouen: llengua espanyola i habilitats personals, alfabetització digital, formació tècnica específica per a l’obtenció del títol de Mariner Pescador (curs semipresencial en el CIPFP Marítim Pesquer del Mediterrani a Alacant), orientació sociolaboral i tutories personalitzades i tallers d’integració intercultural.

  
**Un impuls per al sector i la comunitat**

Està previst l’inici del dispositiu en els pròxims mesos, amb el desenvolupament de l’itinerari formatiu, per a finalitzar en octubre, coincidint amb la convocatòria oficial de proves per a l’obtenció del títol professional de Mariner Pescador.

[Twittear](https://twitter.com/share)